b'\n_START_ARTICLE_\nRoubaix\n_START_SECTION_\nHistoria\n_START_PARAGRAPH_\nRoubaix on maailmankuulu tekstiiliteollisuudestaan, jonka juuret ulottuvat ainakin 1400-luvulle. Silti Roubaix oli viel\xc3\xa4 1800-luvun alkupuolella v\xc3\xa4lj\xc3\xa4sti rakennettu maalaiskyl\xc3\xa4.  Teollisen vallankumouksen aikana 1800-luvulla tekstiiliteollisuus sys\xc3\xa4si koko kaupungin r\xc3\xa4j\xc3\xa4hdysm\xc3\xa4iseen kasvuun. Se on ollut villa- ja tekstiiliteollisuuden t\xc3\xa4rke\xc3\xa4 keskuspaikka, jota kutsutaan "Tuhannen savupiipun kaupungiksi" tai "Ranskan Manchesteriksi"._NEWLINE_Ensimm\xc3\xa4inen kirjallinen maininta Roubaixista on vuodelta 863. Sen v\xc3\xa4kiluku kasvoi huimasti vuoden 1800 teollisen vallankumouksen ansiosta 8\xc2\xa0000 asukkaasta vuoden 1896 yli 120\xc2\xa0000 asukkaaseen. 1970-luvun j\xc3\xa4lkipuoliskon taloudellinen taantuma on ankaralla k\xc3\xa4dell\xc3\xa4 koetellut kaupungin tekstiiliteollisuutta.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nKaupungiin maamerkki on tietysti raatihuone, joka vihittiin k\xc3\xa4ytt\xc3\xb6\xc3\xb6n vuonna 1911. Roubaix, jossa on yli 40 historiallista muistomerkki\xc3\xa4, on Pohjois-Ranskan huomattava rakennus- ja teollisuusperint\xc3\xb6alue. Ranskan kulttuuriministeri\xc3\xb6 my\xc3\xb6nsi kaupungille vuonna 2000 kunniamerkin Ville d\'art et d\'histoire (suom. Taiteen ja historian kaupunki). Kaupungissa on my\xc3\xb6s yksi suuri viheralue: Parc Barbieux. Sen pinta-ala on 34 hehtaaria ja se sijaitsee alueen etel\xc3\xa4osassa._NEWLINE_Roubaix\'ssa on merkitt\xc3\xa4v\xc3\xa4 taiteen ja teollisuuden museo Mus\xc3\xa9e d\'art et d\'industrie Andr\xc3\xa9-Diligent tai La Piscine, joka sijaitsee vanhassa art decotyylisess\xc3\xa4 uimalassa. Kaupungissa on my\xc3\xb6s toinen merkitt\xc3\xa4v\xc3\xa4 museo, tekstiilimuseo La Manufacture.\n_START_SECTION_\nUrheilu\n_START_PARAGRAPH_\nRoubaix on tunnettu yhden maailman vanhimman py\xc3\xb6r\xc3\xa4ilykilpailun Pariisi\xe2\x80\x93Roubaix\xe2\x80\x99n maalipaikkana. Kaupungissa on kaksi py\xc3\xb6r\xc3\xa4ilystadionia: vuonna 1936 perustettu velodromi Andr\xc3\xa9-P\xc3\xa9trieux, jossa Pariisi-Roubaix-kilpailu ratkeaa, ja vuonna 2012 perustettu puusta rakennettu velodromi Jean-Stablinski._NEWLINE_Yksi maailman pisimmist\xc3\xa4 k\xc3\xa4velykilpailuista j\xc3\xa4rjestet\xc3\xa4\xc3\xa4n Roubaix\xe2\x80\x99ss\xc3\xa4 vuosittain. Vuodesta 1953 j\xc3\xa4rjestettyyn kilpailuun osallistuu useita kest\xc3\xa4vyysurheilijoita tavoitteenaan k\xc3\xa4vell\xc3\xa4 mahdollisimman pitk\xc3\xa4 matka 28 tunnin aikana. Kilpailun enn\xc3\xa4tys on 255 kilometri\xc3\xa4, ja vuosittain useat osanottajat ylitt\xc3\xa4v\xc3\xa4t 200 kilometrin rajan.'